《昆都耸翠》
明代·何维柏

孤峰立霄汉，万木森青苍。振衣时一登，流盼睐大荒。

昆都自昆仑，岧峣宗衡阳。屏山亘横石，白云秀东方。

西樵挹我前，大雁列我旁。灵郁合浈武，迢迢浮大江。

罗浮指顾间，沧海东茫茫。广土万馀里，惟兹奠中央。

众山互联络，奇胜独昂扬。灵窍发天籁，花名吐异香。

下有千仞渊，蛟龙时潜藏。上有千年枝，可以栖凤凰。

吾坐二十载，蹑足探孤芳。结茅山南麓，胜事日徜徉。

竹门度幽禽，松风韵清商。门户事探讨，默坐澄心腔。

冰壶镜杜溪，翠草交周窗。缅然景前哲，亦有崔与张。

崔张日以远，江门浩汤汤。泰山入青徐，叹彼道路长。

决策时及早，驱车历周行。今人亦古人，后生当自强。

壮行在初学，时发贵含章。从龙云致雨，起凤天际翔。

他年纪胜迹，兹山讵能忘。

作者简介：明广东南海人，字乔仲。嘉靖十四年进士。授御史，上疏言四海困竭，请罢建沙河行宫、金山功德寺。寻引疾归，起官巡按福建。二十四年疏劾严嵩奸贪，比之李林甫、卢杞。下诏狱廷杖除名。家居二十余年。隆庆初复官。万历初为吏部侍郎、南京礼部尚书，为张居正所排，罢。卒谥端恪。有《天山草堂存稿》。